คําสั่งคณะกรรมการคุ้มครองผู้บริโภค

ที่ 06/2529

เรื่อง ห้ามขายสินค้าเครื่องต้มน้ําไฟฟ้าที่ทําให้น้ําร้อนโดยผ่าน

กระแสไฟฟ้าเข้าไปในน้ําโดยตรง หรือเครื่องต้มน้ําไฟฟ้าแบบขั้วเปลือย1

---------------------------------------------

          ตามที่คณะกรรมการคุ้มครองผู้บริโภค ได้พิจารณาเห็นว่าสินค้าเครื่องต้มน้ําไฟฟ้าที่ทําให้น้ําร้อนโดยผ่านกระแสไฟฟ้าเข้าไปในน้ําโดยตรง หรือ เครื่องต้มน้ําไฟฟ้าแบบขั้วเปลือย อาจเป็นอันตรายแก่ผู้บริโภค สํานักงานคณะกรรมการคุ้มครองผู้บริโภค จึงได้ส่งสินค้าเครื่องต้มน้ําไฟฟ้าดังกล่าวไปให้สถาบันวิจัยวิทยาศาสตร์และเทคโนโลยีแห่งประเทศไทย ทําการตรวจสอบแล้วเห็นว่าอาจเป็นอันตรายแก่ผู้บริโภคได้ โดยเฉพาะอย่างยิ่งอันตรายจากสาเหตุของกระแสไฟฟ้าเข้าสู่ร่างกาย ถ้าผู้ใช้บังเอิญเปิดฝาระหว่างการใช้งานและเสียบปลั๊กเครื่องต้มน้ําไฟฟ้าไว้ หากถือจับวัตถุสื่อไฟฟ้าสัมผัสกับน้ําที่ต้ม เช่น ตักหรือคน หรือเทน้ําจากภาชนะโลหะลงไปในถ้วยหรือน้ําที่กําลังต้มนั้น กระแสไฟฟ้าจะวิ่งเข้าสู่ร่างกายและเป็นอันตรายทันที

          คณะกรรมการคุ้มครองผู้บริโภค อาศัยอํานาจตามมาตรา 36 วรรคหนึ่ง แห่งพระราชบัญญัติคุ้มครองผู้บริโภค พ.ศ. 2522 จึงได้ออกคําสั่งคณะกรรมการคุ้มครองผู้บริโภค ที่ 2/2529 ลงวันที่ 7 มีนาคม 2529 ให้ผู้ประกอบธุรกิจซึ่งประสงค์จะขาย ผลิต สั่งหรือนําเข้ามาในราชอาณาจักร เพื่อขายซึ่งสินค้าเครื่องต้มน้ําไฟฟ้าที่ทําให้น้ําร้อนโดยผ่านกระแสไฟฟ้าเข้าไปในน้ําโดยตรงทําการติดต่อกับสํานักงานคณะกรรมการคุ้มครองผู้บริโภค เพื่อดําเนินการทดสอบหรือพิสูจน์สินค้าดังกล่าวว่าสินค้านั้นเป็นอันตรายแก่ผู้บริโภคหรือไม่ ถ้าเป็นอันตรายจะเป็นอันตรายมากน้อยเพียงใด และจะมีวิธีป้องกันอย่างใดหรือไม่  ทั้งนี้ โดยให้ดําเนินการทดสอบหรือพิสูจน์ให้สามารถรู้ผลได้ภายในหกสิบวันนับแต่วันที่ประกาศคําสั่ง และสํานักงานคณะกรรมการคุ้มครองผู้บริโภค ได้ประกาศคําสั่งดังกล่าวนี้แล้ว ตั้งแต่วันที่ 7 มีนาคม 2529 พร้อมกันนั้นสํานักงานคณะกรรมการคุ้มครองผู้บริโภค ได้ส่งสินค้าเครื่องต้มน้ําไฟฟ้าไปให้กรมวิทยาศาสตร์การแพทย์ กระทรวงสาธารณสุข ตรวจสอบอีกทางหนึ่งด้วย แต่ปรากฏว่าไม่มีผู้ประกอบธุรกิจซึ่งประสงค์จะขาย ผลิต สั่งหรือนําเข้ามาในราชอาณาจักร เพื่อขายซึ่งสินค้าเครื่องต้มน้ําไฟฟ้าที่ทําให้น้ําร้อนโดยผ่านกระแสไฟฟ้าเข้าไปในน้ําโดยตรง ดําเนินการทดสอบหรือพิสูจน์สินค้าเครื่องต้มน้ําไฟฟ้าดังกล่าว ภายในกําหนดระยะเวลาหกสิบวัน ตามคําสั่งคณะกรรมการคุ้มครองผู้บริโภค ที่ 2/2529 ลงวันที่ 7 มีนาคม 2529 และถึงแม้ว่าคณะกรรมการคุ้มครองผู้บริโภค จะได้ขยายระยะเวลาแจ้งการทดสอบหรือพิสูจน์สินค้าออกไปอีกชั่วระยะเวลาหนึ่งแล้วก็ตาม แต่ผู้ประกอบธุรกิจดังกล่าวก็มิได้แจ้งผลการทดสอบหรือพิสูจน์สินค้าให้ทราบแต่อย่างใด

          คณะกรรมการคุ้มครองผู้บริโภค ได้พิจารณาในการประชุมครั้งที่ 3/69-8/2529 เมื่อวันที่ 9 กรกฎาคม 2529 แล้ว เห็นว่าจากผลการตรวจวิเคราะห์ของสถาบันวิจัยวิทยาศาสตร์และเทคโนโลยีแห่งประเทศไทย และผลการตรวจวิเคราะห์ของกรมวิทยาศาสตร์การแพทย์ กระทรวงสาธารณสุข แสดงว่าสินค้าเครื่องต้มน้ําไฟฟ้าที่ทําให้น้ําร้อนโดยผ่านกระแสไฟฟ้าเข้าไปในน้ําโดยตรงหรือเครื่องต้มน้ําไฟฟ้าแบบขั้วเปลือย เป็นสินค้าที่เป็นอันตรายแก่ผู้บริโภคจากสาเหตุของกระแสไฟฟ้าเข้าสู่ร่างกาย แม้ว่าจะมีฉลากกํากับสินค้าวิธีใช้ไว้แล้วก็ตาม ก็ไม่น่าเชื่อว่าจะสามารถป้องกันอันตรายที่อาจเกิดขึ้นได้ จึงมีมติให้ออกคําสั่งห้ามขายสินค้าเครื่องต้มน้ําไฟฟ้าที่ทําให้น้ําร้อนโดยผ่านกระแสไฟฟ้าเข้าไปในน้ําโดยตรง หรือเครื่องต้มน้ําไฟฟ้าแบบขั้วเปลือย

          ฉะนั้น อาศัยอํานาจตามมาตรา 36 วรรคสอง แห่งพระราชบัญญัติคุ้มครองผู้บริโภค พ.ศ. 2522 คณะกรรมการคุ้มครองผู้บริโภค จึงมีคําสั่งห้ามขายสินค้าเครื่องต้มน้ําไฟฟ้าที่ทําให้น้ําร้อนโดยผ่านกระแสไฟฟ้าเข้าไปในน้ําโดยตรง หรือเครื่องต้มน้ําไฟฟ้าแบบขั้วเปลือย

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 29 กรกฎาคม 2529

 

ร้อยตํารวจโท ชาญ  มนูธรรม

รัฐมนตรีประจําสํานักนายกรัฐมนตรี

สั่งและปฏิบัติราชการแทน นายกรัฐมนตรี

ประธานกรรมการคุ้มครองผู้บริโภค